媿陶
作者：喻良能
朝代：宋

paragraphs: 淵明在彭澤，到任八十日。
雖營三徑資，未穫公田秫。
珍重千金腰，不爲督郵折。
拂衣賦歸來，何異自投劾。
我生本樗散，山林久蟠蟄。
雖非淵明儔，頗亦慕幽迹。
偶然得一第，遂竊升斗秩。
未書藍田考，已捧錦溪檄。
荒縣饒逋負，催科費鞭抶。
彊顔簿領間，忽復彌數月。
心焉媿淵明，俯首三歎息。
番江何時還，哦松聊自適。